इटानगर , 28 सेप्तेम्बर : अरुणाचल प्रदेशनि गिबि मन्थ्रि पेमा खान्डुआ शनिबारखालि आइजो फुटबलार बाला देबीनि गुबुन हादतयाव गेलेहैनो थियारि जानायखौ गाहाम हामलायथि जासिहरदों । मख'नो गोनांदि , भारत हादतनिफ्राय मणिपुरनि आइजो फुटबल गेलेगिरि बाला देबीआ स्कटलेन्ड हादतयाव बोसोरफ्रोमबो खुंजाबोनाय आइजो प्रिमियार लीगयाव स्कटलेन्डनि क्लाब रेन्जार्स एफसिजों गेलेनो गोरोबथा जाबाय । अदेबानि बाला देबीआ गुबुन हादतनि क्लाबजों आरो गुबुन हादतनि आइजो प्रिमियार लीगयाव गेलेहैनो हानाय गिबि आइजो फुटबलार जानो हादों । मणिपुरनि 29 बोसोर बैसोनि आइजो गेलेगिरि बाला देबीआ स्कटलेन्डनि आइजो प्रिमियार लीगआव जारिमिनारि फुटबल गेलेहैनो थियारि जानायनि सायाव अरुणाचल प्रदेशनि गिबि मन्थ्रि पेमा खान्डुआ टुइटारनि गेजेरजों गेलेगिरिनिसिम गाहाम हामलायथि जासिहरनानै बिनि बे बादायलायनायाव साबसिनै आरो गोख्रों गेलेनो हागोनखौ मिजिंथिदों । सुलुंनि बायदिब्ला फैगौ 18 अक्टबरनिफ्राय स्कटलेन्डनि आइजो प्रिमियार लीगनि गेलेनाया जागायजेनगोन । मख'जाथावदि , थांनाय बोसोराव भारतनि गोख्रों आइजो फुटबलार बाला देबीआ स्कटलेन्डनि रेन्जार्स एफसिजों बोसोरसेनि थाखाय गेलेनो गोरोबथा जादोंमोन । देबीजों लोगोसे स्कटलेन्डनि क्लाबआव सा 14 गोदान गेलेगिरिफोराबो गेलेनो गोरोबथा जादों । मिथिनाय बायदिब्ला भारतनि बाला देबीआ बे क्लाबआव 10 नम्बर जार्सि गान्नानै गेलेगोन । 
भारतनि गिबि आइजो फुटबलार बाला देबीआ स्कटलेन्डनि आइजो प्रिमियार लीगयाव गेलेगोन